Bernard Lagat

pisi|Bernard Lagat annab 1500 m jooksu maailmameistrina intervjuud (2007)
Bernard Kipchirchir Lagat (sündinud 12. detsembril 1974 Kapteli külas Kapsabeti lähistel Keenias) on USA kergejõustiklane (kesk- ja pikamaajooksja), kahekordne olümpiamedalivõitja. Kuni 2004. aastani esindas ta Keeniat.

Lagat on pärit sportlaste perest. Tema õde Mary Chepkemboi võitis 1984. aasta Aafrika meistrivõistlustel 3000 m jooksu, aga noorem vend Robert Cheseret taotleb USA kodakondsust, et pääseda USA olümpiakoondisse 2012. aasta suveolümpiamängudele.

Bernard Lagat lõpetas 1994 Kapteli keskkooli. 1996 astus ta Nairobis Jomo Kenyatta Põllumajandus- ja Tehnikaülikooli, aga jätkas juba samal aastal õpinguid Washingtoni osariigi ülikoolis. Ta lõpetas selle kooli 2000.

1988 tuli Lagat USA üliõpilasmeistriks 5000 m jooksus, lisaks sisemeistriks 3000 m ja miilijooksus.

Ta võitis 1999. aasta universiaadil 1500 m jooksu Hispaanias Palma de Mallorcal.

2000. aasta suveolümpiamängudel Sydneys sai ta samal distantsil pronksmedali ajaga 3.32,44, kaotades oma kaasmaalasele Noah Ngenyle ja Hicham El Guerroujile (Maroko). Varem oli ta lõpetanud keskmise, kõige nõrgema eeljooksu teisena ajaga 3.40,42 ja teise, kiirema poolfinaali El Guerrouji järel teisena ajaga 3.37,84. Ta jooksis sel distantsil maailma hooaja kolmanda tulemuse.

2001. aasta MM-il Edmontonis lõpetas Lagat 9. augustil keskmise, kõige kiirema eeljooksu teisena ajaga 3.36,49. Järgmisel päeval võitis ta esimese, palju kiirema poolfinaali 3.35,82-ga. (Teise poolfinaali võitis El Guerrouj 3.39,54-ga.) 12. augustil toimunud finaali võitis El Guerrouj 3.30,68-ga Lagati (3.31,10) ees. Sel aastal jooksis ta 1500 meetri distantsil maailma hooaja teise tulemuse.

2002. aastal võitis ta 1500 meetrit Aafrika meistrivõistlustel Tunises ajaga 3.38,11 oma kaasmaalase Laban Rotichi ees (3.38,60) ja oli esimene ka maailma karikavõistlustel Madridis. Sellega polnud tal suuri probleeme: ta sai ajaks 3.31,20, järgnesid Hispaania sportlane Reyes Estvez (3.33,67) ja Prantsusmaa sportlane Mehdi Baala (3.38,04). Ühtlasi aitas Lagat Aafrika meeskonnal maailma karikat võita. Sel aastal jooksis ta 1500 meetri distantsil maailma hooaja teise tulemuse.

2003. aasta sisemaailmameistrivõistlustel Suurbritannias Birminghamis sai ta hõbemedali. Ta võitis 14. märtsil keskmise, kõige kiirema eeljooksu ajaga 3.39,97, aga 15. märtsil finaalis ei suutnud enam seda aega näidata. Prantsusmaa sportlane Driss Maazouzi, kes oli oma eeljooksu võitnud 3.48,36-ga, võitis finaali ajaga 3.42,59 Lagati (3.42,62) ees.

Samal aastal Pariisis toimunud MM-il ei saanud ta osaleda, kuna tema dopinguproov näitas EPO jälgi. B-proov osutus hiljem siiski negatiivseks. Sel aastal jooksis ta 1500 meetri distantsil maailma hooaja neljanda tulemuse.

2004. aasta sise MM-il Budapestis võitis ta 3000 m jooksus kuldmedali. 5. märtsil võitis ta teise, kiirema eeljooksu ajaga 7.47,70. Järgmisel päeval peetud finaal oli mõlemast eeljooksust aeglasem. Lagat võitis selle 7.56,34-ga Portugali sportlase Rui Silva ees (7.57,08).

2004. aasta suveolümpiamängudel Ateenas lõpetas Lagat 20. augustil keskmise, kõige aeglasema eeljooksu 3.39,80-ga Reyes Estevezi järel (3.39,71). Esimese poolfinaali lõpetas ta 3.35,84-ga teisena Maroko jooksja Adil Kaouchi järel (3.35,69). Teine poolfinaal oli palju aeglasem (El Guerrouj võitis selle 3.40,87-ga). 24. augustil toimunud finaali võitis El Guerrouj 3.34,19-ga Lagati (3.34,30) ja Rui Silva (3.34,68) ees. Siiski jooksis Lagat sel aastal välja maailma hooaja tippaja 3.27,40.

1. märtsil 2005 teatas Lagat, et on USA kodanik alates 7. maist 2004. Keenia seadused ei luba topeltkodakondsust, mistõttu arutati, kas ta tuleks tagantjärele Ateena olümpiamängudelt diskvalifitseerida, aga lõpuks lubati tal medal alles jätta. Kodakondsuse vahetamise tõttu ei saanud ta osaleda 2005. aasta MM-il Helsingis.

Oma esimestel USA meistrivõistlustel 2006. aastal võitis ta nii 1500 m kui ka 5000 m jooksu aegadega vastavalt 3.39,29 ja 13.14,32. Aasta hiljem võitis ta USA meistrivõistlustel 5000 m 13.30,73-ga ja oli kolmas 1500 meetri jooksus 3.35,55-ga.

2007. aasta maailmameistrivõistlustel Osakas tuli Lagat kahekordseks maailmameistriks, olles esimene 1500 m ja 5000 m jooksus. Temast sai kolmas sportlane, kes on võitnud kaks distantsi samal tippvõistlusel. Paavo Nurmi võitis 1924. aasta suveolümpiamängudel Pariisis ja Hicham El Guerrouj 2004. aasta OM-il. 1500 meetri jooksu lõpetas ta 25. augustil kolmanda, kõige aeglasema eeljooksu kolmandana (3.41,68), 27. augustil esimese, aeglasema poolfinaali võitjana (3.42,39) ja 29. augustil finaali esimesena 3.34,77-ga. Järgnesid samuti elu jooksul kodakondsust vahetanud Bahreini sportlane Rashid Ramzi (3.35,00) ja kaks keenialast. Ramzi oli oma poolfinaali võitnud 3.40,53-ga. Juba 30. augustil toimusid 5000 m eeljooksud. Lagat lõpetas esimese, nõrgema eeljooksu kolmandana ajaga 13.46,57. 2. septembril toimunud finaali võitis ta 13.45,87-ga keenialase Eliud Kipchoge ees (13.46,00), kes oli oma eeljooksu võitnud 13.33,37-ga.

2008. aastal võitis Lagat Oregonis Eugene'is USA olümpiakoondise katsevõistlused nii 5000 meetri jooksus 13.27,47-ga kui ka 1500 meetri jooksus 3.40,37-ga. Temalt loodeti Osaka MM-i kaksikvõidu kordamist, aga see tal ei õnnestunud. 1500 meetri jooksus jäi ta teises, kõige aeglasemas eeljooksus 3.41,98-ga neljandaks (5 paremat pääses poolfinaali). 17. augustil jäi ta teises poolfinaalis 3.37,79-ga 6. kohale ja esimesena finaalist välja. 0,25 sekundit parem aeg andnuks 5. koha ja edasipääsu kohaga, aga 0,02 sekundit parem aeg andnuks edasipääsu ajaga. Teised USA sportlased jäid oma poolfinaalis viimaseks. 1500 meetri jooksu finaalis lõpetas esimesena Ramzi, kes aga dopingu tõttu diskvalifitseeriti. Olümpiavõit läks Keenia sportlasele Asbel Kipruto Kipropile (3.33,11). 20. augustil võitis Lagat 5000 meetri jooksus 13,39,70-ga kolmanda eeljooksu ja pääses olümpiafinaali, kus aga jäi 23. augustil 13.26,89-ga alles 9. kohale. Võitis Kenenisa Bekele Etioopiast kahe keenialase ees.

4. ja 5. septembril 2010 toimusid Horvaatias Splitis maailma karikavõistlused, kus Lagat võitis 3000 m ja 5000 m jooksu vastavalt ajaga 7.54,75 ja 13.58,23, mõlemad paari kümnendikuga Uganda jooksja Moses Ndiema Kipsiro ees. Ameerika võistkond, kuhu Lagat kuulus, kaotas napilt Euroopa võistkonnale.

 Saavutused 
pisi|Bernard Lagat (2007)
pisi|Bernard Lagat (2009)
pisi|Bernard Lagat (2010)
27px Olümpiamängudel 
 2000  Sydneys
 pronksmedal 1500 m jooksus 3.32,44
 2004  Ateenas
 hõbemedal 1500 m jooksus 3.34,30

 Maailmameistrivõistlused 
 2001  Edmontonis
 hõbemedal 1500 m jooksus 3.31,10
2007  Ōsakas
 maailmameister 1500 m jooksus 3.34,77
  maailmameister 5000 m jooksus 13.45,87
2009  Berliinis
  hõbemedal 5000 m jooksus 13.17,33
  pronksmedal 1500 m jooksus 3.36,22

 Sisemaailmameistrivõistlused 
 2003  Birmingham 
 hõbemedal 1500 m jooksus 3.42,62
2004  Budapest
 sisemaailmameister 3000 m jooksus 7.56,34
2010  Doha
 sisemaailmameister 3000 m jooksus 7.37,97
2014  Sopot
 hõbemedal 3000 m jooksus 7.55,22

 Maailma karikavõistlustel 
2002  Madridis
1. koht 1500 m jooksus 3.31,20

 IAAF-i finaalvõistlused 
2005  Monacos
 2. koht 1500 m jooksus 3.33,55
2006  Stuttgardis
 2. koht 1500 m jooksus 3.32,93
2008  Stuttgardis
1. koht 3000 m jooksus 8.02,97
2009  Thessalonikis
 2. koht 3000 m jooksus 8.04,00

 IAAF-i Grand Prix' finaalvõistlustel  
1999  Münchenis
 2. koht 1500 m jooksus 3.32,30
2000  Dohas
 2. koht 1500 m jooksus 3.36,88
2001  Melbourne'is
 2. koht 1500 m jooksus 3.32,10
2002  Pariisis  
 2. koht 1500 m jooksus 3.30,54

 Isiklikud rekordid 

 Ala  Tulemus  Aeg  Koht 800 m jooks  1.46,00  10. august 2003  Berliin 1000 m jooks 2.16,25 7. august 2007  Stockholm 1500 m jooks  3.26,34  24. august 2001  Brüssel 1 miili jooks  3.47,28  29. juuni 2001  Rooma 2000 m jooks  4.55,49  30. juuli 1999  Stockholm 3000 m jooks  7.33,51  18. august 2000  Monaco 5000 m jooks  12.59,22  28. juuli 2006  London

 Isiklikku 

Bernard Lagat on 175 cm pikk ja kaalub 61 kg.

Ta on abielus Kanada hiinlase Gladys Tomiga, kellega tutvus ülikoolis. Neil on 2006. aastal sündinud poeg Miika Kimutai ja 2008. aastal sündinud tütar Gianna.

Lagat elab perega USA-s Arizonas Tucsonis ja Saksamaal Tübingenis.

 Vaata ka 
Kergejõustik 2000. aasta suveolümpiamängudel
Kergejõustik 2004. aasta suveolümpiamängudel
Kergejõustik 2008. aasta suveolümpiamängudel

 Välislingid 

Kategooria:Ameerika Ühendriikide jooksjad
Kategooria:Sündinud 1974